Xander hét Sharnelle ure voor moorde gesienSharnelle Hough en Xander Bylsma. Foto: Facebook Xander Bylsma (20) het Dinsdag in die hooggeregshof in Mmabatho vir die eerste keer erken dat hy sy voormalige meisie Sharnelle Hough (17) ure voor die moord op haar en haar boesemvriendin Marna Engelbrecht gesien het. Bylsma het tydens sy kruisondervraging aan staatsaanklaer Johan Smit gesê hy was gedurende die aand van 25 Mei 2018 en die oggend van 26 Mei 2018 in Stella om met Hough “oor hulle probleme te praat”. Sharnelle en Marna se liggame is die oggend van 26 Mei in hul koshuis by die Hoërskool Stella gevind. Volgens Bylsma was hy en Sharnelle sowat ŉ jaar en vyf maande lank in ŉ verhouding en was hulle daardie aand al vir sowat twee weke lank nie meer in ŉ verhouding nie. Volgens Bylsma het hy die betrokke aand van sy ma se huis buite Vryburg na Stella gery nadat hy en Hough vooraf gereël het dat hulle mekaar daardie aand sou ontmoet. Hoewel hy aan Smit gesê het dat hy nie presies kan onthou watter tyd hy op die dorp aangekom het nie, kon hy bevestig dat hy net ná middernag by die dorp ingery het waar Hough en Engelbrecht daardie aand in die koshuis van Hoërskool Stella geslaap het. Hy vertel dat hy die aand met sy bakkie by die krieketveld stilgehou het waarna Hough uit die koshuis gekom en in sy bakkie geklim het. Hiér het hulle glo twee en ŉ half uur lank gesels en besluit dat hulle weer versoen wil raak. “Ons het besluit ons gaan voortgaan met ons verhouding.” Xander Bylsma Dinsdag in die hof. Foto: Tania Heyns Volgens Bylsma het hy kort ná 03:00 weer in die pad geval na sy ma se huis en Hough is terug in die koshuis in. “Stem jy saam dit is die eerste keer óóit sedert daardie aand dat jy erken dat jy haar daardie aand in persoon gesien en dat sy selfs in jou bakkie ingeklim het?” wou Smit weet. “Ek kan verkeerd wees, maar ek dink ek het dit in my aansoek om borgtog genoem.” “Nee jy het nie,” het Smit gesê. “Stem jy [dus] saam dat dit die eerste keer is wat jy dit noem?” “Noudat ek weet dit is nie in die borgtogaansoek nie, stem ek saam,” het die beskuldigde eindelik geantwoord. “Hoekom hoor ons dit nou eers?” wou Smit weet. “Ek het gedink hierdie dinge sal mettertyd gedurende die verhoor uitkom,” het Bylsma geantwoord. “Stem jy saam dat jy die indruk aan die hof geskep het dat jy haar nooit daardie aand gesien het nie?” Bylsma het egter nie hiermee saamgestem nie. Smit wou toe weet of hy dit ooit aan die private speurder Chris Saunders genoem het dat hy Hough daardie aand gesien het. “Ek kan nie onthou nie,” het Bylsma geantwoord. Dié antwoord het hy verskeie kere gister asook vanoggend aan die hof gegee. Smit het Bylsma toe daaraan herinner dat hy voorheen aan Saunders gesê het dat hy daardie aand na ŉ stuk veld buite Stella gery het om te gaan rook waarop Bylsma fronsend geantwoord het dat hy nie dié besonderhede aan Saunders kan onthou nie. Sharnelle Hough (17), links, en Marna Engelbrecht (16). Foto: Via Facebook Smit het Bylsma se woorde aan hom teruggelees waarin hy kort ná die moorde aan Saunders gesê het dat hy slegs na sy “rookplek” buite die dorp gegaan het en dat dié plek “ver van die koshuis” af is. Hy het vanoggend verduidelik dat hy wel aan sy voormalige regsverteenwoordiger Niven Rai genoem het dat hy vir Hough daardie aand gesien het. “Ek vind dit nogal bitter belangrik. Hy moes dit aan Saunders deurgegee het,” het Bylsma gesê. Smit het daarna die fokus geplaas op Bylsma en Hough se gesprek daardie aand in sy bakkie, waarna Bylsma gedurende kruisondervraging erken het dat die foto’s wat sy glo voorheen aan mansvriende gestuur het, nie in dié gesprek opgekom het nie. “Het sy tydens die gesprek genoem dat haar vriende nie sou goedkeur dat julle weer saam was nie?” “Nee,” het Bylsma geantwoord. Die verhoor duur voort.